
R E F E R AT 

Privind aprobarea  „Strategiei locale privind schimbările climatice şi a Planului strategic de acţiuni privind combaterea, atenuarea şi adaptarea la efectele  schimbărilor climatice în municipiul Timişoara”

Primăria Municipiului Timişoara a demarat în cursul anului 2009   elaborarea  Strategiei locale privind schimbările climatice şi  a Planul strategic de acţiuni privind combaterea, atenuarea  şi adaptarea la efectele schimbărilor climatice în municipiul Timişoara. 


Un studiu recent privind schimbările climatice prognozează o încălzire globală continuă în următoarele decenii cu cel puţin 0,3-0,6ºC. Politică globală actuală în problematica schimbărilor climatice  conduce doar la încetinirea fenomenului încălzirii globale şi la stabilizarea temperaturile medii globale la sfârşitul secolului XXI. Această inevitabilă încălzire globală va duce la condiţii meteorologice extreme şi va  afecta inevitabil şi municipiul Timişoara.  Mai multe valuri de căldură, ploi torenţiale, ar putea pune în pericol cetăţenii Timişoarei. 

În  acest sens,  în cursul anului 2009 a fost achiziţionat serviciul de elaborare a acestui document strategic, prestatorul fiind compania DENKSTATT ROMÂNIA - Timişoara, care împreună cu  specialiştii în domeniul protecţiei climei, energie, managementul deşeurilor  şi dezvoltării durabile din cadrul DENKSTATT AUSTRIA – Viena, echipa de management a proiectului şi colectivul de lucru numit prin Dispoziţia Primarului Municipiului Timişoara nr.2240/09.10.2009 au colectat informaţiile şi datele din toate domeniile relevante: transport, energie, spaţii verzi, urbanism, rezidenţial, instituţional, managementul deşeurilor, serviciilor publice, mediul de afaceri, aferent anului 2008 - an luat ca referinţă pentru elaborarea strategiei.  În baza  datelor colectate s-a realizat un diagnostic al situaţiei actuale, cu evidenţierea  principalilor poluanţi – CO2 şi CH4 - a  efectelor privind schimbările climatice şi  sectoarelor responsabile de producerea acestora, cu evidenţierea domeniile conflictuale în raport cu schimbările climatice şi modul de abordare/soluţionare a acestora.


Inventarul privind emisiile de gaze cu efect de seră la nivelul municipiului Timişoara întocmit, constituie baza pe care  s-a fundamentat Strategia şi Planul de acţiune -  pentru  atingerea obiectivelor stabilite de UE -  de reducere cu cel puţin 20%  a emisiilor de CO2 până în anul 2010,  prin aplicarea măsurilor planului de acţiune care intră în competenţa şi domeniile de activitate ale municipalităţii.

Adaptarea la  aceste schimbări climatice este parte a acestei strategii,  având ca obiectiv pregătirea şi  protejarea locuitorilor  Timişoarei şi posibilitatea de a implementa în timp util soluţii optime  pentru ca locuitorii urbei,  municipalitatea,  mediul de afaceri şi instituţiile să facă faţă din punct de vedere  economic, social şi instituţional. De asemenea, menţinerea stării de  sănătate  a cetăţenilor,  într-un climat aflat în plină schimbare, constituie un obiectiv prioritar. Rolul administraţiei publice locale în implementarea Strategiei locale şi a Planului de acţiuni privind combaterea şi atenuarea efectelor schimbărilor climatice în municipiul Timişoara va consta şi în aplicarea diverselor măsuri în domenii intersectoriale, în integrarea politicilor, planurile şi proiectele din diferite direcţii ale Primăriei Municipiului Timişoara, a regiilor autonome din subordinea Consiliului Local şi societăţilor comerciale  prestatoare a unor servicii publice. 

Astfel, Strategia locală privind schimbările climatice, va implica domenii ca: energia, managementul deşeurilor, transporturile, achiziţiile publice, educaţia, spaţiile verzi şi mediul urban, protecţia apei, mediul de lucru şi de afaceri precum şi  întreaga comunitate a urbei  şi locuitorii ei. 


Planul de acţiuni privind combaterea, atenuarea  şi adaptarea la efectele schimbărilor climatice în municipiul Timişoara va reprezenta principalul instrument de implementarea a Strategiei, stabilind măsurile şi acţiunile la nivelul fiecărui sector: energie, transport, rezidenţial, instituţional, industrial, managementul deşeurilor, alimentare apă, cu stabilirea de termene clare de implementare, definirea măsurilor şi setarea priorităţilor  ţinând cont de criteriile economice, de protecţia mediului, tehnice şi organizatorice, astfel încât să se poată cuantifica exact importanţa, aplicabilitatea pe termen scurt (1-3 ani), mediu (3-5 ani) şi lung (5-10 ani) cu beneficiile aduse din punct de vedere al mediului prin aportul în reducerea cantităţii de CO2 la nivel de sector şi mai apoi la nivel de municipalitate (ca ţintă globală).


La stabilirea Planului de acţiune, pentru îndeplinirea tuturor măsurilor în vederea atingerii obiectivelor globale de scădere a cantităţii de CO2 la nivelul municipiului Timişoara, s-a ţinut cont de priorităţile astfel stabilite, prin alocarea unui termen rezonabil de implementare, corelate cu situaţia economică actuală.


Planul de acţiuni privind combaterea, atenuarea  şi adaptarea la efectele schimbărilor climatice în municipiul Timişoara, nu va contura sarcini excesive municipalităţii. Majoritatea măsurilor  şi acţiunilor  sunt fie prevederi ale legislaţiei aplicabile fiecărui domeniu şi sector  relevant în parte, dar sunt în acelaşi timp şi  măsuri şi acţiuni definite prin Strategia Naţională privind Schimbările climatice 2005 – 2007 aprobată prin Hotărârea Guvernului  nr. 645/07.07.2005 şi  Planul Naţional de Acţiune pentru Schimbări Climatice, aprobat prin Hotărârea de Guvern nr.1877/22.05.2005. 

Numeroase din posibilităţile  disponibile de reducere a cantităţii de CO2 sunt de fapt oportunităţi de zi cu zi, care pot genera beneficii sociale şi de mediu multiple. În general aceste măsuri vizează fiecare cetăţean în parte, de la elevi, adolescenţi şi  adulţi. Măsurile simple pornită  cu educaţia ecologică la nivelul unităţilor şcolare şi la autoeducaţia pentru segmentul adult, generează implicit reduceri ale consumurilor la nivel de familie, gospodărie, instituţie s.a.m.d, şi în final la scăderea cantităţii CO2 la nivelul urbei. Dacă în prezent la nivelul municipiului Timişoara se înregistrează valori de  aproximativ 5 tone echivalent  CO2  pentru fiecare locuitor în parte, Timişoara va trebuie, ca oraş al unui stat membru al Uniunii Europene să facă faţă până în anul 2050 preconizatei ţinte globale de 1 tonă echivalent  CO2 per capita, ca o şansă de menţinere sub 2ºC faţă de actuala încălzire globală

Cele mai multe soluţii de reducere a cantităţii de CO2 per capita şi implicit a  fenomenului încălzirii globale sunt legate de:

· folosirea cu eficienţă maximă a resurselor energetice şi a energiei de orice fel;
· implementarea de măsuri de creştere a utilizării energiei regenerabile (solară, geotermală, biomasă) şi a instalaţiilor de co-generare combinată a căldurii şi electricităţii;
· îmbunătăţirea transportului public, a infrastructurii şi promovarea mijloacelor de transport ecologice;
· reducerea emisiilor de dioxid de carbon generate de autoturismele vechi;
· reducerea emisiilor industriale;
· îmbunătăţirea tehnologiilor utilizate/adoptarea de tehnologii „verzi”, nepoluante;;
· reducerea emisiilor din agricultură;
· achiziţii verzi (Green procurement);
· reducerea defrişărilor, promovarea managementului durabil al pădurilor, amenajare şi îmbunătăţirea  spaţiilor verzi;
· reducerea emisiilor provenite din depozitele de deşeuri;
· management al deşeurilor durabil;
· reducerea consumului de apă pentru uz casnic şi industrial;
· creşterea gradului de conştientizare a populaţiei privind schimbările climatice, asupra măsurilor de combatere şi adaptare la efectele acestora;
· accesarea de fonduri  pentru mediu, prin diversele instrumente  de finanţare ale Uniunii Europene şi Administraţiei Fondului de Mediu, pentru proiecte care vizează domeniul utilizării energiilor regenerabile, transportului durabil şi în general pentru  implementarea unor măsuri din Planul strategic de acţiune privind schimbările climatice;

În ceea ce priveşte alinierea municipiului Timişoara la celelalte  municipalităţi  din România şi Europa, trebuie specificat faptul că Municipiul Timişoara, ca membru EUROCITIES  a semnat Declaraţia Primarilor  din privind schimbările climatice în cursul lunii noiembrie 2009.  De asemenea, ca membru al Asociaţiei Municipiilor din România a semnat în  luna martie 2010 Angajamentul municipiilor din România pentru combaterea efectelor schimbărilor climatice.

Următorul pas care trebuie  întreprins de către municipalitatea timişoreană este aderarea la Pactul Primarilor, luând în considerare că în acest sens există şi obligaţiile specifice acestui angajament, cum ar fi:

· atingerea obiectivelor şi ţintelor  stabilite;

· prezentarea raportului de implementare cel puţin o dată la 2 ani, ulterior prezentării Planului de acţiune, pentru evaluare şi monitorizare;

· organizarea „Zilei Energiei”, care să ofere părţilor interesate şi cetăţenilor municipiului să beneficieze de oportunităţile şi  avantajele oferite de o utilizare mai inteligentă a energiei precum şi informarea prin mijloacele mass-media cu privire la evoluţiile planului de acţiune;

· Participarea şi contribuirea la Conferinţa anuală a primarilor din UE;


Pactul primarilor este o iniţiativă a Comisiei Europene sprijinită de Parlamentul European şi de Comitetul Regiunilor Peste 500 de primari europeni s-au angajat, în data de 03 mai 2010, să reducă emisiile de CO2 cu peste 20% până în 2020. Aderând la Pactul primarilor, edilii se obligă să economisească energia, să promoveze energia din surse regenerabile şi să-şi sensibilizeze cetăţenii faţă de problema energiei. 


„…Pactul primarilor a devenit un element cheie al politicii UE în domeniul energiei sustenabile. Regiunile şi oraşele demonstrează că atenuarea schimbărilor climatice reprezintă una din cele mai bune strategii de redresare economică. Investind în reducerea emisiilor de CO2 şi în eficienţa energetică, se creează locuri de muncă aparte care, prin natura lor, nu pot fi delocalizate”, a afirmat comisarul european pentru energie, dl. Günther ÖTTINGER. 


Pactul primarilor este o conferinţă anuală iniţiată de Comisia Europeană în anul 2009. Cu cei peste 500 de primari care au aderat  anul acesta, numărul semnatarilor se ridică la peste 1 600 de edili din 36 de ţări reprezentând 120 de milioane de cetăţeni. 


Faţă de cele prezentate, PROPUNEM:
· Aprobarea Strategiei locale privind schimbările climatice şi  a Planul strategic de acţiuni privind combaterea, atenuarea  şi adaptarea la efectele schimbărilor climatice în municipiul Timişoara – Anexa nr. 1;
· Aprobarea  adeziunii municipiului Timişoara la PACTUL PRIMARILOR (The Covenant of Mayors)  şi  împuternicirea semnării  acestui document de către Primarul Municipiului Timişoara, domnul Gheorghe CIUHANDU (Anexa 2 şi 3). 

